KALĖJIMŲ DEPARTAMENTO

PRIE LIETUVOS RESPUBLIKOS TEISINGUMO MINISTERIJOS DIREKTORIAUS

Į S A K Y M A S

DĖL KALĖJIMŲ DEPARTAMENTO PRIE TEISINGUMO MINISTERIJOS KAUNO, KLAIPĖDOS, PANEVĖŽIO, ŠIAULIŲ IR VILNIAUS REGIONŲ PATAISOS INSPEKCIJŲ APTARNAUJAMŲ TERITORIJŲ NUSTATYMO

2002 m. kovo 13 d. Nr.32

Vilnius

Vadovaudamasis Kalėjimų departamento prie Lietuvos Respublikos teisingumo ministerijos (toliau – Kalėjimų departamentas) Kauno, Klaipėdos, Panevėžio, Šiaulių ir Vilniaus regionų pataisos inspekcijų nuostatų, patvirtintų Lietuvos Respublikos teisingumo ministro 2002 m. sausio 22 d. įsakymu Nr.16 „Dėl Kalėjimų departamentui prie Teisingumo ministerijos pavaldžių Kauno, Klaipėdos, Panevėžio, Šiaulių ir Vilniaus regionų pataisos inspekcijų nuostatų patvirtinimo“ (Žin., 2002, Nr. 9-321), 1 punktu ir Lietuvos Respublikos teritorijos administracinių vienetų ir jų ribų įstatymo (Žin., 1994, Nr. 60-1183) 5 straipsniu:

1. N u s t a t a u, kad Kalėjimų departamento Kauno, Klaipėdos, Panevėžio, Šiaulių ir Vilniaus regionų pataisos inspekcijos (toliau – inspekcijos) įgyvendina teisės aktuose, reglamentuojančiuose inspekcijų veiklą, joms pavestus uždavinius ir vykdo nustatytas funkcijas šiose Lietuvos Respublikos teritorijos dalyse:

1.1. Kalėjimų departamento Kauno regiono pataisos inspekcija bei jai pavaldžios miestų ir rajonų pataisos inspekcijos – visose Kauno ir Marijampolės apskrityse esančiose savivaldybėse bei Tauragės apskrities Jurbarko rajono savivaldybėje;

1.2. Kalėjimų departamento Klaipėdos regiono pataisos inspekcija bei jai pavaldžios miestų ir rajonų pataisos inspekcijos – visose Klaipėdos apskrityje esančiose savivaldybėse, Tauragės apskrities Šilalės rajono, Tauragės rajono bei Pagėgių savivaldybėse ir Telšių apskrities Plungės rajono ir Rietavo savivaldybėse;

1.3. Kalėjimų departamento Panevėžio regiono pataisos inspekcija bei jai pavaldžios miestų ir rajonų pataisos inspekcijos – visose Panevėžio apskrityje esančiose savivaldybėse ir Utenos apskrities Anykščių rajono, Utenos rajono bei Zarasų rajono savivaldybėse;

1.4. Kalėjimų departamento Šiaulių regiono pataisos inspekcija bei jai pavaldžios miestų ir rajonų pataisos inspekcijos – visose Šiaulių apskrityje esančiose savivaldybėse ir Telšių apskrities Mažeikių rajono ir Telšių rajono savivaldybėse;

1.5. Kalėjimų departamento Vilniaus regiono pataisos inspekcija bei jai pavaldžios miestų ir rajonų pataisos inspekcijos – visose Vilniaus ir Alytaus apskrityse esančiose savivaldybėse ir Utenos apskrities Molėtų rajono, Ignalinos rajono bei Visagino miesto savivaldybėse.

2. Į p a r e i g o j u Kalėjimų departamento Kauno, Klaipėdos, Panevėžio, Šiaulių ir Vilniaus regionų pataisos inspekcijų direktorius savo įsakymais, suderintais su Kalėjimų departamento direktoriumi, nustatyti pavaldžioms miestų ir rajonų pataisos inspekcijoms konkrečias aptarnaujamų teritorijų ribas, atsižvelgiant į administracinį Lietuvos Respublikos teritorijos suskirstymą.
Direktorius                                                                          Jonas Blaževičius

